Panathenaia-amfora

**Panathenaia-amfora** eli **panateenalainen amfora** on antiikin Ateenassa valmistettu attikalaisen keramiikan amforatyyppi, jota jaettiin palkintoina Panathenaia-kisojen voittajille. Panateenalaiset amforat koristeltiin aina mustakuviotekniikalla.

*Pseudo-Panathenaia-amfora* (*pseudo-panateenalainen amfora*) on amfora, joka jäljittelee tyyliltään Panathenaia-amforoita, mutta ei kuitenkaan ole toiminut Panathenaia-juhlan palkintona.

## Historia

Panathenaia-amforoita jaettiin palkintoina Ateenan tärkeimpään juhlaan eli Panathenaia-juhlaan kuuluneiden kisojen voittajille. Palkintona annettaessa amforat olivat täynnä attikalaista oliiviöljyä. Kisat perustettiin 560-luvulla eaa., ja samalta ajalta tunnetaan varhaisimmat esimerkit Panathenaia-amforoista. 500-luvun eaa. lopulla Panathenaia-amforoita koristelivat monet kuuluisat vaasimaalarit, kuten Eksekias ja Lydos.

Amforoita valmistettiin pitkään, ja ne kehittyivät ajan kuluessa yhä hienostuneemmiksi. 300-luvulla eaa. amforoihin alettiin kirjata eponyymiarkontin nimi, mikä on hyödyllinen tieto vaasien ajoittamisen kannalta. Viimeiset ajoitetut Panathenaia-amforat tehtiin hellenistisen kauden alussa vuonna 312/311 eaa. Amforoita kuitenkin arvioidaan valmistetun aina 100-luvulla eaa. saakka.

## Muoto ja koristelu

Panathenaia-amforat ovat eräs kaula-amforoiden muoto, ja muistuttavat ulkoisesti jossakin määrin myös kuljetusamforaa. Amforat ovat suhteellisen suurikokoisia, ovaalivatsaisia, pienijalkaisia ja kapeakaulaisia. Ne kapenevat alaosastaan, ja niissä on pieni jalkalevy. Amforoiden korkeus on noin 60–70 cm.

Panathenaia-amforat koristeltiin aina mustakuviotekniikalla, joka jäi muutoin käytöstä attikalaisessa keramiikassa 400-luvun eaa. alkupuolella. Tämä mustakuviokeramiikan muoto on ainoa, joka säilyi käytössä vielä senkin jälkeen, kun muu mustakuviotekniikka ja myös punakuviotekniikka oli jäänyt käytöstä.

**Varsinaiset Panathenaia-amforat**

Varsinaisten Panathenaia-amforoiden yhdellä sivulla on aina kuvattuna Athene Promakhos, jolle kisat oli omistettu. Jumalatar esitetään sotisovassa kahden pylvään välissä. Samalla puolella on myös piirtokirjoitus , ”Kisoista Ateenassa”, sekä 300-luvulla eaa. myös eponyymiarkontin nimen sisältänyt piirtokirjoitus. Toisella puolella on aina kuva, joka esittää voiton tuonutta urheilulajia. Varhaisvaiheessa maalaukset kuvaavat juoksu- ja hevoslajeja sekä nyrkkeilyä. 500-luvun eaa. lopulta alkavat esiintyä myös viisiottelun lajit ja paini. Erikoislajit, kuten hoplitodromos, tulevat mukaan kuvitukseen 400-luvulla eaa.

Ajan myötä amforoiden muodoissa ja koristelussa ja erityisesti Athenen esityksessä tapahtui muutoksia, jotka auttavat osaltaan vaasien ajoittamisessa.

 
Tiedosto:Panathenaic amphora.gif|Panathenaia-amforan muoto ulkoa ja sisältä.
Tiedosto:Terracotta Panathenaic prize amphora (jar) MET DP227366.jpg|Panathenaia-amfora, n. 520 eaa., puoli A: Athene.
Tiedosto:Terracotta Panathenaic prize amphora (jar) MET DP227372.jpg|Edellisen puoli B: hevoslaji.
Tiedosto:Panathenaic amphora BM B137.jpg|Panathenaia-amfora, Eufiletos-maalari, n. 530–520 eaa., juoksulaji.
Tiedosto:Anfora panatenaica come premio del pentathlon, attica 530 ac ca. 01.jpg|Panathenaia-amfora, n. 530 eaa., viisiottelu.
Tiedosto:Terracotta Panathenaic prize amphora MET DT5498.jpg|Panathenaia-amfora, n. 500 eaa., kamppailulaji.
Tiedosto:Terracotta Panathenaic prize amphora (jar) MET DP104352.jpg|Panathenaia-amfora, n. 490 eaa., hevoslaji.
Tiedosto:Anfora panatenaica con scena di pugilato, attica 490 ac ca, da vulci 01.JPG|Panathenaia-amfora, n. 490 eaa., nyrkkeily.
Tiedosto:Panathenaic Amphora by the Berlin Painter, inscribed TON ATHENETHEN ATHLON, c. 480-470 BC, earthenware with slip decoration, view 1 - Hood Museum of Art - DSC09142 01.JPG|Panathenaia-amfora, n. 480–470 eaa., kamppailulaji.


**Pseudo-Panathenaia-amforat**

Pseudo-Panathenaia-amforat ovat muutoin samanlaisia kuin varsinaiset Panathenaia-amforat, mutta ne tunnistaa erityisesti kisapalkintona toimimista osoittaneen piirtokirjoituksen puuttumisesta. Joskus niiden kuvitus esittää muita aiheita kuin kisavaaseissa, ja niissä esiintyy myös punakuviotekniikkaa. Panathenaia-amforoista tehtiin myös pienoisversioita, mahdollisesti matkamuistoiksi.


Tiedosto:Terracotta neck-amphora of Panathenaic shape (jar) MET DP161828 white balanced white bg.png|Pseudo-Panathenaia-amfora, Princeton-maalari, n. 550–540 eaa.
Tiedosto:Greek - Black-figure Pseudo-Panathenaic Amphora - Walters 482107 - Side A.jpg|Pseudo-Panathenaia-amfora, n. 500–485 eaa. Puoli A: Athene.
Tiedosto:Greek - Black-figure Pseudo-Panathenaic Amphora - Walters 482107 - Side B.jpg|Edellisen puoli B: musiikkikilpailut.
Tiedosto:Amphora depicting runners, storage jar, Painter of Oxford 218 B, Attic black figure, c. 500 BC, terracotta - Spurlock Museum, UIUC - DSC05721.jpg|Pseudo-Panathenaia-amfora, n. 500 eaa.
Tiedosto:Terracotta miniature Panathenaic amphora MET DP119974.jpg|Pienoiskokoinen ”Panathenaia-amfora”, n. 400-eaa.


## Lähteet

## Aiheesta muualla